SKRIFTLIG FORESPØRGSEL E-0124/02

af Roberta Angelilli (UEN) til Kommissionen

(29. januar 2002)

Om: Førerbevis til bus

I Italien får en buschauffør automatisk frakendt førerretten, når han fylder 65 år, hvilket derimod ikke synes at være tilfældet i andre lande i Den Europæiske Union. Her findes denne bestemmelse ikke, og førerbeviset til busser udstedes også efter det fyldte 65. år, så længe chaufførens psykofysiske egnethed er fastslået.

I praksis kan en tysk statsborger, der er over 65 år gammel, uden hindringer køre en bus i Italien, mens hans italienske kollega derimod er udelukket herfra.

På denne måde opstår der en forskelsbehandling, som rammer små og meget små italienske familievirksomheder i denne sektor.

Kan Kommissionen på denne baggrund oplyse følgende:

1. Findes der direktiver herom i Den Europæiske Union?

2. Hvorledes er situationen i de øvrige medlemsstater?

3. Hvorledes vurderer Kommissionen denne sag?

Svar afgivet på Kommissionens vegne af Loyola de Palacio

(12. marts 2002)

1. Rådets direktiv 91/439/EØF af 29. juli 1991 om kørekort(1), vedtaget den 29. juli 1991, trådte i kraft den 1. juli 1996. Den indeholder bestemmelser om gensidig anerkendelse af alle kørekort, der udstedes i medlemsstaterne. Imidlertid har medlemsstaterne udtrykkeligt kompetence til hver især at fastsætte kørekortets gyldighedsperiode på nationalt niveau (artikel 1, stk. 3 i direktivet).

2. Denne situation fører til en meget forskelligartet og indviklet situation i EU. Desuden falder gyldighedsperioden ikke altid sammen med de periodiske lægeundersøgelser, som medlemsstaterne skal pålægge førere af lastbiler og busser, for at vurdere deres fysiske evne til at føre bil(2).

Fornyelse af et kørekort til bus er ikke muligt efter en vis alder i tre andre medlemsstater end Italien. I Portugal for buschauffører, der er fyldt 65 år, i Finland for buschauffører, der er fyldt 70 år, og i Luxembourg for buschauffører, der er fyldt 75 år. En fuldstændig oversigt over, hvordan situationen er i alle de andre medlemsstater, er blevet fremsendt direkte til det ærede parlamentsmedlem og til Parlamentets generalsekretariat.

3. Da der er tale om et indviklet spørgsmål, som Domstolen(3) har anerkendt, bør harmoniseringen af kørekortene ske gradvis.

Selv om kørekortenes gyldighedsperiode endnu ikke er blevet harmoniseret, skal det understreges, at det i punkt 4 i bilag III til ovennævnte direktiv 91/439/EØF allerede er fastsat, at der skal gennemføres periodiske lægeundersøgelser af førere af lastbiler og busser. Disse periodiske undersøgelser indebærer generelt en vis begrænsning af gyldighedsperioden for disse grupper af førere.

På nuværende tidspunkt evaluerer Kommissionen inden for rammerne af sit fremtidige handlingsprogram vedrørende trafiksikkerhed, om det er hensigtsmæssigt at fremsætte et forslag til direktiv til ændring af direktiv 91/439/EØF, som skal omfatte indførelse af en harmoniseret gyldighedsperiode for alle kategorier af kørekort under hensyntagen til nærhedsprincippet.

(1) EFT L 237 af 24.8.1991.

(2) I henhold til bilag III, punkt 4 i direktiv 91/439/EØF.

(3) Jf. dom af 29. februar 1996, sag C-193/94 Skanavi, afsnit 27 Sml. 1996 side I-00929.